b'\n_START_ARTICLE_\nDelnica\n_START_PARAGRAPH_\nDelnica je \xc4\x8dlanski mno\xc5\xbei\xc4\x8dni vrednostni papir, ki predstavlja gospodarsko solastnino v delni\xc5\xa1ki dru\xc5\xbebi in zato daje delni\xc4\x8darju dolo\xc4\x8dene pravice, katerih minimalni obseg dolo\xc4\x8da v Sloveniji Zakon o gospodarskih dru\xc5\xbebah. Delnice se praviloma vpla\xc4\x8dajo v celotnem znesku, kot se glasijo. V primeru delnega vpla\xc4\x8dila se take delnice imenujejo za\xc4\x8dasnice, glasiti pa se morajo na ime._NEWLINE_Delnica za razliko od upni\xc5\xa1kih vrednostnih papirjev (obveznic) pomeni za izdajatelja, ki je v tem primeru izklju\xc4\x8dno le delni\xc5\xa1ka dru\xc5\xbeba, na\xc4\x8din pridobitve oz. zagotovitve trajnih finan\xc4\x8dnih sredstev._NEWLINE_Kupec delnic se imenuje investitor, od investiranja v delnice pa pri\xc4\x8dakuje predvsem premo\xc5\xbeenjske pravice oziroma dividende, ki niso v naprej dolo\xc4\x8dene, ampak so odvisne od uspeha delni\xc5\xa1ke dru\xc5\xbebe, ki je delnice izdala._NEWLINE_Delnica je kot tr\xc5\xbeni finan\xc4\x8dni instrument poglavitni predmet trgovanja na sekundarnem trgu kapitala, zlasti na borzi.\n_START_SECTION_\nNavadne delnice\n_START_PARAGRAPH_\nNavadne delnice pomenijo osnovo za pridobitev trajnih finan\xc4\x8dnih sredstev v obliki kapitala podjetja. So najbolj rizi\xc4\x8dna oblika vrednostnega papirja, saj ima imetnik take delnice le t. i.\xc2\xa0\xc2\xbbpreostali zahtevek\xc2\xab\xc2\xa0do dohodka oz. premo\xc5\xbeenja podjetja izdajatelja. To pomeni, da mora podjetje najprej pla\xc4\x8dati vse teko\xc4\x8de izdatke, nato vse stalne zahtevke za obresti od kreditov, \xc5\xa1ele nato pa pridejo na vrsto za pla\xc4\x8dilo imetniki delnic. Podobno je mesto imetnika navadne delnice v likvidacijskem postopku podjetja.\n_START_SECTION_\nPrednostne delnice\n_START_PARAGRAPH_\nPrednostna delnica je oblika delnice, ki daje njenemu imetniku\xc2\xa0\xc2\xbbfiksno dividendo\xc2\xab, torej v naprej dolo\xc4\x8deno vi\xc5\xa1ino donosa. V primerjavi z navadno delnico daje prednostna delnica manj\xc5\xa1i donos, kar je razumljivo, saj je tudi riziko nalo\xc5\xbebe manj\xc5\xa1i\n_START_SECTION_\nZamenljive prednostne delnice\n_START_PARAGRAPH_\nTake delnice omogo\xc4\x8dajo imetnikom zamenjavo prednostnih delnic v navadne delnice v dolo\xc4\x8denem razmerju, obi\xc4\x8dajno takrat, ko to \xc5\xbeelijo imetniki sami.'